„Uşurează povara acelora care se duc la examen şi întăreştele credinţa ca să nădăjduiască pururi, fără şovăire, în providenţa ta împărătească prin Domnul nostru Iisus Hristos. Amin”, așa se roagă preotul din Bihor.

Slujbele pentru candidaţii la Bacalaureat au devenit o obişnuinţă în satul Belfir din judeţul Bihor. În fiecare dimineaţă, preotul se roagă pentru copiii satului care au de trecut examenul maturităţii.

În afară de încurajări, elevii au fost sfătuiţi să nu copieze, deoarece copiatul este un păcat.

„Sunt mulţi care merg la examen şi parcă ştiu ei ceva, dar parcă au o intenţie să copieze de la cel pe care îl consideră mai bun”, spune preotul.

Adolescenţii care au primit binecuvântarea preotului spun că se simt mai liniştiţi.

„Ne-am rugat, i-am binecuvântat, încercăm să îi încurajăm şi să fim solidari cu ei”, a spus Marton Kiss, preot romano-catolic în satul Belfir.

Alături de absolvenţi au fost familiile şi prietenii.

„Mă rog pentru prietenii mei, să aibă noroc, succes la bac”, a spus o tânără.

Slujbele vor continua în fiecare zi a examenului de bacalaureat.